Emma Møller er elev på Herningvejens Skole i Aalborg, hvor hun og resten af skolen tirsdag gør opmærksom på børns rettigheder.

Børns rettigheder bliver netop nu markeret som optakt til børnekonventionens fødselsdag senere på måneden. Det sker som en stafet, som er skudt i gang fra skole til skole. Og et af de første startskud lød tirsdag formiddag på Herningvejens Skole i Aalborg. Her er en af eleverne, Emma Møller, ikke i tvivl om, at det er en vigtig og særlig dag. - Det er vigtigt at alle børn ved, hvad de har ret til, siger hun. Helt konkret skal eleverne bidrage med flamingobogstaver. Seks styk i alt der danner ordet ANSVAR. Og det er bogstaver, der de kommende uger rejser Danmark rundt for til sidste at ende i Folketinget. Frem mod børnekonventionens fødselsdag 20. november vil elever fra seks UNICEF-rettighedsskoler bære bogstaverne gennem Danmark og undervejs dekorere dem med deres visioner for fremtiden. Herningvejens Skole er UNICEF-skole - Dagen betyder meget for mig, det er en vigtig dag for hele skolen og hele landet. For det handler blandt andet om at tage ansvar, fortæller Botan Ahmed, der er elev på Herningvejens Skole. Herningvej skole blev certificeret som UNICEF Rettighedsskole juni 2019, og det betyder blandt andet, at skolen arbejder med indholdet af Børnekonventionen i alle klasser og skolen har et rettighedsråd. - Vi underviser vores børn i, hvad det vil sige at have rettigheder, og vi håber, at børnene får en opmærksomhed på at være en del af et fællesskab, fortæller koordinator for rettighedsrådet, Mette Victoria Andersen, Herningvejens Skole. Bogstaverne skal lande på Christiansborg Med stafetten omdøber UNICEF i år konventionens fødselsdag til Børnenes Kampdag for at sætte fokus på de problemer, som, børn mener, er vigtige at kæmpe for. - Der er en risiko for, at nogle børn mister tilliden til de voksne, når de ser, hvordan man forsøger at løse eksempelvis klimakrisen. Men børnene må ikke opgive de voksne – for det er de voksnes ansvar at finde løsninger. Børnene kan til gengæld give inspiration til, hvor de næste kampe skal tages, og derfor skal de selvfølgelig tages med på råd. Det er en af de rettigheder, vi kæmper for på Børnenes Kampdag, og dét ansvarsstafetten symboliserer, siger UNICEF Danmarks generalsekretær, Karen Hækkerup. Børnepanel fik idéen Idéen til stafetten kommer fra et panel af 11 engagerede børn, som UNICEF i år har planlagt Børnenes Kampdag med. - Vi ville gerne have børn fra hele Danmark med til at skabe opmærksomhed om børns rettigheder. Stafetten staver ANSVAR og skal afleveres til Folketinget, fordi de voksne skal tage børns fremtid alvorligt. For os i børnepanelet er det helt vildt vigtigt, at de voksne tager ansvar for at stoppe klimakrisen og diskrimination, og at de kæmper for, at alle børn i verden kan få en uddannelse. Men stafetten giver også andre skoleelever i Danmark mulighed for at fortælle, hvilke kampe, de synes, er vigtige, siger 12-årige Nora, der er en del af UNICEF’s børnepanel. Panelet glæder sig til at overrække stafetten til Folketingets formand, Henrik Dam Kristensen, når bogstaverne har været forbi skoler i Aalborg, Århus, Egtved, Odense, Ringsted og Gladsaxe. Overrækkelsen finder sted fredag 19. november, og bogstaverne vil herefter stå på formandens kontor, så de folkevalgte kan lade sig inspirere af børnenes tanker. Foruden de seks skoler, der transporterer og dekorerer stafetten, markerer omkring 50 andre UNICEF-rettighedsskoler over hele landet også Børnenes Kampdag. Her vil børnene i ugen op til kampdagen male tegninger og skrive budskaber med gadekridt i skolegården for at fortælle, hvad der er vigtigt for dem.